张耒
瓦器易石鼓文歌
周纲既季宣王作，提剑挥呵天地廓。
朝来吉日差我马，夜视云汉忧民瘼。
桓桓方召执弓钺，蔼蔼申韩赐圭爵。
北驱猃狁走豺狼，南伐淮夷斩鲸鳄。
明堂车马走争先，清庙笙镛尸载乐。
岐阳大猎纪功伐，石鼓岩岩万夫凿。
千年兵火变朝市，后世纸笔传冥漠。
迹荒事远贵者寡，叹惜风霜日摧剥。
君诚嗜古更过我，易以瓦器尤奇卓。
满盘苍玉列我前，制古形奇异雕琢。
羲黄已亡巧伪起，采椽土木消纯朴。
何为获此上古器，经历万古遭搜掠。
寥寥墨翟骨已朽，尚有遗风传隐约。
又疑晏子矫齐俗，陶土抟泥从俭薄。
或云古者宗庙器，斥弃金玉先诚确。
是时此物参鼎俎，蒉桴土鼓诚为乐。
呜呼二物信奇绝，赖有吾徒与提握。
不然乌瓦与荒碑，坐见尘埃就零落。